KLASA: 034-06/24-01/18

URBROJ: 711-02-01/04-2024-02

Zagreb, 22. ožujka 2024.

**MARTINA MORO**

**Općina Viškovci**

**Predmet: očitovanje na zahtjev Martine Moro iz Općine Viškovci**

* daje se

Povjerenstvo za odlučivanje o sukobu interesa (u daljnjem tekstu: Povjerenstvo) dana 15. ožujka 2024. zaprimilo je zahtjev za davanjem očitovanja koji je podnijela Martina Moro iz Općine Viškovci.

U podnesenom zahtjevu podnositeljica navodi kako se na radno mjesto u sklopu projekta ZAŽELI - faza IV javila i snaha općinskog načelnika (bratova supruga), slijedom čega traži mišljenje Povjerenstva hoće li općinski načelnik biti u sukobu interesa ako se navedena osoba zaposli u sklopu projekta, kao i tko sklapa ugovor o radu s tom osobom.

Zahtjev u ovom predmetu podnesen je od strane osobe koja nije obveznik postupanja iz članka 3. Zakona o sprječavanju sukoba interesa (“Narodne novine“, broj 143/21., dalje ZSSI), ali se njegov sadržaj odnosi na tumačenje odredbe ZSSI-a, stoga Povjerenstvo povodom podnesenog zahtjeva na temelju članka 32. stavka 1. podstavka 3., 4. i 5. ZSSI-a na 44. sjednici održanoj 22. ožujka 2024., podnositeljici daje očitovanje, kako slijedi.

Člankom 3. stavkom 1. podstavkom 34. ZSSI-a propisano je da su gradonačelnici, općinski načelnici i njihovi zamjenici obveznici u smislu navedenog Zakona. Stoga je i općinski načelnik Općine Viškovci povodom obnašanja navedene dužnosti dužan pridržavati se odredbi ZSS1-a.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Člankom 2. stavkom 1. ZSSI-a propisano je da u obnašanju javne dužnosti obveznici ne smiju svoj privatni interes stavljati iznad javnog interesa, a stavkom 2. istog članka Zakona propisano je da sukob interesa postoji kada su privatni interesi obveznika u suprotnosti s javnim interesom, a posebice kada privatni interes obveznika može utjecati na njegovu nepristranost u obavljanju javne dužnosti (potencijalni sukob interesa) te kada je privatni interes obveznika utjecao ili se osnovano može smatrati daje utjecao na njegovu nepristranost u obavljanju javne dužnosti (stvarni sukob interesa).

Člankom 9. stavkom l . ZSSI-a propisano je da ako se pojave okolnosti koje se mogu definirati kao potencijalni sukob interesa, obveznik je dužan deklarirati ga na odgovarajući način i razriješiti tako da zaštiti javni interes. Stavkom 2. istoga članka ZSSI-a propisano je da ako nije drukčije propisano zakonom, obveznik će se izuzeti od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes: a) s njim povezanih osoba, b) poslodavaca kod kojih je bio u radnom odnosu u posljednje dvije godine prije stupanja na dužnost.

Pojam povezane osobe u smislu ZSSI-a definiran je člankom 5. stavkom l . točkom 6. toga Zakona na način da su to osobe navedene u točki 3. toga stavka, tj. član obitelji obveznika (bračni ili izvanbračni drug obveznika, životni partner i neformalni životni partner, njegovi srodnici po krvi u uspravnoj lozi, braća i sestre obveznika te posvojitelj odnosno posvojenik obveznika) te ostale osobe koje se prema drugim osnovama i okolnostima opravdano mogu smatrati interesno povezanima s obveznikom.

Povjerenstvo prije svega ističe da se u ovom konkretnom slučaju radi o situaciji u kojoj općinski načelnik ne bi mogao objektivno odlučivati o zahtjevu koji je podnijela supruga njegovog brata, jer bi tada na njegovu nepristranost mogli utjecali njegovi privatni interesi.

Osobe povezane s obveznikom, a koje su navedene u zahtjevu, ne mogu biti isključene od sudjelovanja u javnom natječaju samo zbog okolnosti navedene povezanosti s obveznikom, već bi trebale imati mogućnost da pod jednakim uvjetima u transparentno provedenom postupku ostvare sva prava kao i drugi građani.

Međutim, situacija u kojoj osoba povezana s obveznikom podnosi prijavu na oglas koji provodi tijelo javne vlasti u kojem obveznik obnaša dužnost općinskog načelnika, predstavlja okolnost koja se može definirati kao potencijalni sukob interesa, obzirom da njegov privatni interes može utjecati na nepristranost u obavljanju javne dužnosti, u dijelu koji se odnosi na donošenje odluke o izboru i sklapanje ugovora s odabranim kandidatima.

Sukladno navedenim odredbama ZSSI-a, nema zapreke da se osoba povezana s obveznikom općinskim načelnikom Općine Viškovci, zaposli na radnom mjestu u sklopu projekta „Zaželi – faza IV”.

Nadalje općinski načelnik treba uskladiti svoje postupanje s odredbom članka 9. ZSSI-a kako bi prevenirao situaciju u kojoj njegov privatni interes utječe na nepristranost u obavljanju javne dužnosti, odnosno članovima Općinskog vijeća Općine Viškovci, kao i članovima Povjerenstva za provedbu zapošljavanja u sklopu navedenog projekata dužan je deklarirati da je osoba povezana s njim podnijela prijavu na natječaj i istu okolnost dužan je objaviti na službenoj internetskoj stranici Općine Viškovo.

Nadalje, obveznik je dužan izuzeti se od svakog, pa i posrednog oblika sudjelovanja u provedbi postupka zapošljavanja u sklopu projekata „ Zaželi -faza IV”, a posebice od donošenja odluke o odabiru kandidata te od potpisivanja ugovora o radu s istima kao i ovlastiti svog zamjenika ili drugu osobu na donošenje odluke i sklapanje ugovora s njim povezanom osobom, ukoliko ista bude odabrana za zapošljavanje.

Nadalje, Ministarstvo pravosuđa i uprave je u dopisu KLASA: 023-01/21-01/379, URBROJ: 514-07-02/01-21-06 od 14. rujna 2021. iznijelo mišljenje da je u svrhu izbjegavanja moguće situacije sukoba interesa u jedinicama u kojima općinski načelnici i gradonačelnici nemaju zamjenika koji je izabran zajedno s njima i na kojeg bi se mogle prenijeti pojedine ovlasti, predmetnu situaciju moguće premostiti na način da općinski načelnik, odnosno gradonačelnik prenese pojedinu ovlast na pročelnika ili drugog službenika jedinice u kojoj općinski načelnik, odnosno gradonačelnik nema zamjenika izabranog iz reda nacionalnih manjina. Prema mišljenju navedenog Ministarstva u tim jedinicama, općinski načelnik, odnosno gradonačelnik može prenijeti svoju ovlast u točno određenom slučaju za točno određenu radnju (donošenje točno određene odluke, potpisivanje točno određenog ugovora i sl.), pri čemu je potrebna suglasnost osobe koja se ovlašćuje za prihvaćanje izvršavanja predmetne ovlasti.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Podnositeljici, e mailom
2. Objava na internetskoj stranici Povjerenstva
3. Pismohrana